**ELŐTERJESZTÉS**

Bonyhád Város Önkormányzata Képviselő- testületének 2021. november 25-ei

rendes/rendkívüli testületi ülésére

|  |  |
| --- | --- |
| Tárgy: | Városfejlesztési stratégiákkal kapcsolatos döntések meghozatala |
| Előterjesztő: | Filóné Ferencz Ibolya polgármester |
| Előterjesztést készítette: | dr. Brandt Huba osztályvezető  Énekes Andrea pályázati ügyintéző |
| Előterjesztés száma: | 180. sz. |
| Előzetesen tárgyalja: | Pénzügyi Bizottság  Humán Bizottság |
| Az előterjesztés a jogszabályi feltételeknek megfelel: | Filczinger Ágnes jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

A Bonyhád Város Önkormányzatának képviselő-testülete 179/2015. (IX.24.) számú határozatával elfogadott Integrált Településfejlesztési Stratégiája (továbbiakban: ITS) 2020-ig határozta meg a város középtávú átfogó és tematikus céljait, valamint ezek megvalósítását szolgáló programok, intézkedések körét és a megvalósítás eszközeit.

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (továbbiakban: Kormányrendelet) 7. § értelmében az önkormányzat négyévente dönt a stratégia változatlan tartalommal való alkalmazásáról, módosításáról vagy új készítéséről.

Bonyhád Város Önkormányzatának Képviselő-testülete a 185/2019. (XI. 21.) számú határozatával döntött az ITS változatlan tartalommal történő fenntartásáról.

Az új EU-s pályázati ciklus pályázati forrásainak felhasználáshoz szükséges városfejlesztési stratégiai dokumentum elkészítésének elindításával kapcsolatban döntött Bonyhád Város Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében kapott felhatalmazása alapján a 128/2021. (II.26.) számú határozatával új ITS elkészítéséről, ahhoz szükséges beszerzési eljárás lefolytatásáról. Az eljárás eredményeképpen kötött Bonyhád Város Önkormányzata megbízási szerződést az Ex Ante Kft.-vel(székhely: 1025 Budapest, Vérhalom utca 33/a. adószáma: 12951501-2-41). Megbízott a szerződésben meghatározott feladatai közül a 179/2015. (IX. 24.) számú határozattal elfogadott „Bonyhád Város 2014-2020 időszakra vonatkozó Integrált Településfejlesztési Stratégiája” áttekintését, annak felülvizsgálatával kapcsolatban felmerülő igények feltérképezését, illetve annak meghatározását, hogy az ITS egyes részeiben milyen mélységű felülvizsgálatra van szükség a 2021-2027-es időszak Integrált Településfejlesztési Stratégiájának elkészítése során - elvégezte.

A 2021-27-es Európai Uniós pályázatok lebonyolításáért felelős Pénzügyminisztérium ugyanakkor tájékoztatást küldött, hogy az a stratégiai dokumentum, mely a 2021-27 közötti forrásfelhasználás feltétele a Fenntartható Városfejlesztési Stratégia (FVS), az ITS helyett. A két dokumentum tartalma nagyon hasonló, de a dokumentum szerkezeti felépítése változott.

Összhangban a hivatkozott pénzügyminisztériumi tájékoztatóval a megjelent TOP Plusz-1.3-1-21 azonosító számú *„Fenntartható városfejlesztési stratégiák támogatása”* című pályázati felhívás szerint önállóan támogatható tevékenység

a) az Integrált Településfejlesztési Stratéga (ITS) felülvizsgálataként megkezdett vagy *új* *Fenntartható Városfejlesztési Stratégia elkészítése*

b) *a TOP Plusz Városfejlesztési Programterv (TVP)* elkészítése

Az ITS, TVP beszerzése kapcsán is tekintettel kell lenni a felhívás, valamint a jelenleg hatályos a 2021-2027 programozási időszakban az egyes európai uniós alapokból származó támogatások felhasználásának rendjéről szóló 256/2021. (V. 18.) Korm. rendelet ( továbbiakban: Korm. rendelet) rendelkezéseire.

A Korm. rendelet értelmében:

**215. §** (1) A költségtétel egységára nem haladhatja meg a szokásos piaci árat. (2) A szokásos piaci ár meghatározható különösen

*a)* a közbeszerzési eljárás alapján megkötött szerződésben rögzített ár,

*b) a több lehetséges szállítótól történő ajánlatkérés keretében beérkezett, egymástól és a kedvezményezettől független érvényes ajánlatok,*

Tekintettel fentebb leírtakra javaslom, az ITS felülvizsgálata, FVS , TVP elkészítése érdekében -összhangban Bonyhád Város Polgármesterének és Jegyzőjének 1/2016. (II. 18.) számú együttes utasításával - 3 ajánlatos beszerzési eljárás lefolytatását, az Ex Ante Kft.-vel kötött megbízási szerződés módosítását.

Az ajánlattételre felkért cégek előzetes vizsgálata megtörtént, mely az előterjesztés mellékleteként kerül bemutatásra. Valamennyi ajánlattételre felkérni kívánt cég teljesítésre alkalmas. A cégek vizsgálata során kiemelt szempont volt az uniós fejlesztési programok előkészítése, megvalósítása kapcsán szerzett releváns tapasztalat.

**Határozati javaslat I.:**

Bonyhád Város Önkormányzatának Képviselő-testülete az Ex Ante Kft.-vel (Budapest, Vérhalom utca 33/a.) új ITS elkészítése érdekében 2021. március 31. napján kötött megbízási szerződés módosítását kezdeményezi tekintettel arra, hogy az új ITS elkészítése nem indokolt.

Határidő: azonnal

Felelős: Filóné Ferencz Ibolya polgármester

Végrehajtásért felelős: dr. Brandt Huba osztályvezető, Énekes Andrea pályázati ügyintéző

**Határozati javaslat II.:**

1.) Bonyhád Város Önkormányzatának Képviselő-testülete az alábbi városfejlesztési stratégiák beszerzése felől határoz:

*- Fenntartható Városfejlesztési Stratégia*

- *TOP Plusz Városfejlesztési Programterv*

*- ITS felülvizsgálata*

2.) az 1. pontban meghatározott munka elvégzésére - összhangban Bonyhád Város Polgármesterének és Jegyzőjének 1/2016. (II. 18.) számú együttes utasításával - az alábbi gazdasági társaságoktól kér ajánlatot:

a.) Enrawell Consulting Kft. (Budapest, Kruspér utca 5-7. fsz.)

b.) HBH Stratégia és Fejlesztés Kft. (Budapest, Bajcsy-Zsilinszky út 37.)

c.) Ex Ante Kft. (Budapest, Vérhalom utca 33/a.)

3.) Bonyhád Város Önkormányzata a legelőnyösebb (legalacsonyabb) ajánlatot adó gazdasági társasággal köt megbízási szerződést.

Határidő: azonnal:

Felelős: Filóné Ferencz Ibolya polgármester

Végrehajtásért felelős: dr. Brandt Huba osztályvezető, Énekes Andrea pályázati ügyintéző

Bonyhád, 2021. november 16.

Filóné Ferencz Ibolya

polgármester